khistorydata/jeongjo-sjw-relations huggingface dataset:
정조 11년
丁未正月二十三日辰時上御春塘臺齊宿入侍時行都承旨沈豐之左承旨李亨元右承旨李祖承左副承旨洪仁浩右副承旨洪義榮同副承旨金魯永記事官金孝建假注書李德鉉記事官李相璜金祖淳檢校直閣徐龍輔待敎尹行任以次侍立訖左通禮啓請外辦上具翼善冠白袍乘輿出賓陽門左右通禮前導至降輿所左通禮啓請降輿上降輿陞御座豐之曰冬至使先來狀啓纔已入來而軍官二人中路落留雖未知其病故之如何而前後飭敎何等嚴截則又有此弊誠極駭然當該軍官待其上來令攸司科治何如上曰依爲之出擧條豐之曰讀券官李命植鄭昌聖宋載經特敎申飭之下懸牌闕外終不膺命揆以事體誠極未安推考何如上曰爲先從重推考可也出擧條亨元曰今日御營廳巡邏當次而該大將李敬懋以別雲劍侍衛不得發巡何以爲之乎上曰守禦使牌招兼察可也出擧條亨元曰知經筵鄭好仁旣入闕中不爲肅謝推考警責何如上曰依爲之出擧條上曰文武科試官及宗宰望中時無職名人令該曹口傳付軍職出榻敎上曰命招不進諸大臣更爲命招出榻敎上曰讀券官領敦寧洪樂性判府事李福源更爲命招出榻敎上曰讀券官領議政金致仁更爲命招出榻敎上曰讀券官領敦寧洪樂性更爲命招出榻敎上曰讀券官洪良浩更爲牌招出榻敎上命書傳敎曰明日武科原榜規矩則雖以柳葉箭單技試取直赴則以六技點下如有未入格人則勢將倂六技試取柳片及貫革講書帳殿自可爲之鐵箭及鳥銃多士入場觀勢當移設於中日廳試取預令兵曹知悉等待命書傳敎曰勢將經夜場中雨傘勿禁事分付上入小次命右承旨入侍祖承承命進伏上命書榻敎曰惠慶宮進服加減歸脾湯十貼製入翌曉試卽合慶庭試也取時至左通禮啓請外辦上仍具翼善冠白袍出陞御座引儀引讀券官領敦寧洪樂性仁陵君李在協判敦寧金鍾正行副司直吳載純徐有隣漢城判尹鄭昌順右參贊尹塾行副司直李秉模右尹尹師國對讀官行副司直李時秀徐鼎修李敬一吏曹參議李集斗戶曹參議曺允大行副司直洪文泳趙城鎭洪檍李東郁權副司果成種仁副校理沈煥之沈晉賢副司果趙濟魯前校理趙雲紀副司果趙鎭宅洪樂貞金履成前掌令金熙朝檢閱金祖淳考官判府事李福源行副司直徐有寧鄭好仁李柱國漢城左尹徐有大參考官行副司直鄭存中洪秉聖宣傳官尹得逵行副護軍許侙副修撰洪義浩兵曹正郞韓用龜訓鍊副正沈能寬李海愚入就拜位文左武右贊儀唱鞠躬四拜興平身讀券官以下鞠躬四拜興平身引儀引讀券官對讀官及武科試官入就帳殿前俯伏讀券官李秉模持懸題紙進前承敎書試題訖義榮進當座前俯伏啓請傳敎俯伏興出對讀官沈晉賢捧試題隨之義榮臨階向右立稱有敎贊儀唱跪儒生跪對讀官降自左階以試題授引儀貼于板贊儀唱俯伏興平身儒生俯伏興平身上曰分所試官具允鈺爲之分所試官徐有大代任嵂爲之領議政金致仁曰殿座已久而訓鍊院官員竝擧子無一人待令事之駭然莫此爲甚本院兼都正李漢泰令該府拿問勘處何如上曰依爲之出擧條致仁曰罪人發捕已經宿經晝而尙未斯得捕廳事極爲駭然左右捕將爲先從重推考何如上曰依爲之出擧條上曰在外訓鍊正改差與訓鍊院堂上未差之代令該曹口傳差出出榻敎考試訖上命書傳敎曰今番庭試取十五人放榜時至贊儀唱鞠躬四拜興平身宗親文武百官鞠躬四拜興平身豐之亨元進當座前俯伏跪啓放榜俯伏興分左右出榜如儀訖致詞官進當座前贊儀唱跪宗親文武百官跪致詞官致詞曰領議政金致仁等玆遇天開景運賢俊登庸禮當慶賀賀訖左右通禮跪啓禮畢仍請乘輿上乘輿命書傳敎曰新恩政事當日爲之又命書傳敎曰戊申黃熽疏後深夜親鞫況此事決不可付之大臣親鞫爲之處所以肅章門爲之宮城扈衛置之侍衛雲寶劍外以入直磨鍊事分付日前因判義禁金鍾正請對發捕罪人李匡運是日拿來故有是敎豐之曰親鞫事命下矣時原任大臣金吾堂上左右捕將兩司諸臺卽爲命招何如上曰依爲之出擧條上曰禁軍入直挾輦軍以弘化門入直軍八十名爲之槍劍軍三十名爲之布帳外環衛軍以集賢門入直軍二十名金虎門銅龍門入直軍各八十名及西營東營御營新營入直軍各留二十名除出環衛守幕軍以禁衛新營軍中出番五十名除出爲之出榻敎上曰同義禁李秉模閔鍾顯許遞前望單子入之待下批牌招察任出榻敎上曰右副承旨同副承旨許遞前望單子入之待下批牌招出榻敎亨元曰殿座還內時必令落後出送者前後飭敎何如而今日擧行又復如前駕前雜遝極爲未安入直兵曹堂郞所當重勘而本院請推之外無他可施之罰何以爲之乎上曰爲先推考可也出擧條由協陽門還內諸臣以次退出
정조 11년
丁未正月二十三日三更二點上御重熙堂坐直承旨入侍時右承旨李祖承假注書李德鉉記事官尹行任金祖淳以次進伏訖上命書傳敎曰摠管老病人許遞與未差之代前望單子入之待下批牌招察任又命書傳敎曰卿宰侍從罷削人竝敍用上曰禮刑換房命退承史以次退出
정조 11년
行都承旨沈豐之坐行左承旨李在學坐右承旨李亨元坐左副承旨徐鼎修坐右副承旨李祖承坐直同副承旨洪仁浩坐直注書金孝建仕一員未差假注書李德鉉仕直事變假注書尹光顔仕
정조 11년
李在學啓曰判義禁金鍾正有時急稟達事來詣闕外請對矣傳曰入侍
정조 11년
以全羅監司狀啓谷城縣監韓謇身死事傳于洪仁浩曰今日政各別擇差仍令當日辭朝
정조 11년
有政吏批判書尹蓍東進參判金憙進參議李集斗進承旨洪仁浩進以李洪載爲正言以李百亨爲校理以李義行爲完城君以金允深爲氷庫別檢交河郡守李義綱今加通政
정조 11년
再政以林夏喆爲谷城縣監
정조 11년
再政以崔重敎李彦敬爲都摠經歷以金魯岳爲訓鍊主簿以牟應獜爲部將以李魯植爲折衝
정조 11년
金吾堂上前望單子入之知義禁鄭昌順尹蓍東落點
정조 11년
承旨前望單子入之徐鼎修落點
정조 11년
傳于沈豐之曰承旨房順房
정조 11년
事變假注申光岳改差代以尹光顔爲假注書
정조 11년
傳于洪仁浩曰罪人上闕
정조 11년
傳于洪仁浩曰坐直承旨入侍
정조 11년
徐鼎修以禁衛營言啓曰今此親鞫時依兵曹節目西營入直軍中二十名待標信除出千摠李鎭璧把摠尹範勳哨官李彦豐率領布帳外嚴飭環衛出番鄕軍五十名哨官崔必齊率領守幕之意敢啓傳曰知道
정조 11년
徐鼎修以御營廳言啓曰今此親鞫時依傳敎設布帳外環衛軍兵東營新營入直軍各留二十名除出該入直千摠金明遇把摠李長煜哨官陳澤文方處行率領環衛而東營入直軍則待標信出用事過後各還入直而還入直間哨官金啓漢代直之意敢啓傳曰知道
정조 11년
洪仁浩以義禁府言啓曰今此親鞫時本府都事當爲備員出使都事吳晉秀令該曹口傳相換何如傳曰允
정조 11년
吏曹口傳政事禁府都事吳晉秀司饔主簿安廷瓛相換
정조 11년
洪仁浩以義禁府言啓曰今此親鞫時假都事十員令該曹依例差出何如傳曰允
정조 11년
李祖承以義禁府言啓曰今此親鞫罪人往來時例有軍兵排圍之事令訓鍊都監擧行何如傳曰減數擧行可也
정조 11년
丁未正月二十四日申時上御肅章門親鞫入侍時行都承旨沈豐之行左承旨李在學右承旨李亨元左副承旨徐鼎修右副承旨李祖承同副承旨洪仁浩記事官金孝建假注書李德鉉事變假注書申光岳記事官李相璜金祖淳原任直閣徐龍輔檢校待敎李崑秀待敎尹行任以次侍立訖上具翼善冠白袍乘輿出協陽門至肅章門降輿陞座領議政金致仁判府事徐命善領敦寧洪樂性判府事李福源金熤以次進前曰朝晝異候聖體若何上曰一樣而世事若此奈何致仁等曰亂逆凶徒寔月斯生又有今日之變世道之憂已無可言而罪人今旣斯得可有次次破窟之道矣眞所謂不幸中幸也上曰不必出問目平問得情似好矣速定文書問郞及傳命問郞擧行而文書問郞則以鄭大容爲之可也致仁等就座大司憲李𡊠大司諫金翊休執義李師濂司諫鄭益祚掌令李永穆持平任希遠吳泰賢獻納權恢正言金載翼判義禁金鍾正知義禁李在簡鄭昌順尹蓍東問郞沈晉賢洪義浩鄭大容趙鎭宅李羽晉李書九沈煥之成種仁文書色都事成鼎柱李義肅刑房都事李東榮丁載運入就位上命上罪人李匡運命晉賢使罪人聽傳敎曰鞫問罪人必先具問目而至於汝則不待問目而汝當自知其罪矣先朝戊申年亦有如汝之凶疏者半夜親鞫處分嚴正汝日前往重臣金鍾正家有所酬酢云如此凶謀決非汝一人所可獨辦抑何心腸出此凶言從實直告可也供辭問目出事變日記致仁曰罪人疏草在於韓采家韓采發捕何如上可之上曰都事有何所言於罪人乎鍾正曰似問韓采家矣上曰刑房都事外勿立他都事上命捕將進前曰罪人所供何如有大曰果如當初罪人之言矣上曰罪人專以反詐爲主卿等反覆究問可也致仁曰捉得後卽爲究問則必不如此而時日遲滯多費謀詐故然矣鍾正曰半吐半呑萬萬巧惡矣致仁曰敢參邦國莫大之事罪當萬死云云專不成說奸狀畢露矣上命勸杖仍命問郞出問目鍾正曰連爲嚴問而終不直告矣上曰不必可問之事指嗾覈得可也刑問一次訊杖第四度上命停刑謂鍾正曰韓采捉來乎鍾正曰今方修正囚單子云矣上命書韓采問目下匡運而上韓采問目供辭出事變日記上曰韓采之接主人誰也有大曰冠廛洞人家云矣上曰匡運家文書搜來乎在學曰其家幾爲百里云今日內似不得往返矣上曰向來處分積費商量艱辛爲之又有如彼之漢奈何致仁曰誠如聖敎矣更推匡運刑問一次不服上命大臣金吾堂上進前曰韓采似無他情釋之似好矣致仁等曰今則賊情未覈不可放釋矣上曰雖以先朝戊申處分言之此賊不可不究覈而今若又加刑訊則徑斃可慮姑待明日文書之上來而親鞫則姑罷似好矣仍命書傳敎曰親鞫姑罷明日早食後待令仍還內諸臣以次退出
정조 11년
丁未正月二十四日酉時上御重熙堂坐直承旨入侍時右副承旨李祖承假注書李德鉉記事官尹行任金祖淳以次進伏訖上命讀公事訖命退承史以次退出
정조 11년
行都承旨沈豐之坐行左承旨李在學坐右承旨李祖承坐左副承旨洪仁浩坐右副承旨趙衍德坐直同副承旨洪義榮坐直注書二員未差假注書李德鉉仕直一員未差事變假注書尹光顔仕
정조 11년
李祖承啓曰明日常參經筵取稟傳曰停
정조 11년
吏曹口傳政事以鄭好仁爲知義禁
정조 11년
兵曹以李柱國爲左邊捕盜大將
정조 11년
李亨元啓曰臣敬奉聖諭馳往傳諭于東部崇信坊契議政府右議政趙璥所住處則以爲臣於荒野屛蟄之中伏聞凶逆又出至有親臨訊鞫之命雖未知獄情之如何而事極驚惋義重奔問蒼黃登道來伏城闉之外卽於此際乃蒙聖上特遣承宣諭之以入來參鞫臣於是且惶且感罔知攸措噫臣義有所執身旣告退今若夤緣事會唐突冒膺則人臣去就寧容若是恩召之下末由奉承泥首席藁恭俟嚴譴而臣旣斷無進身之路則近侍之暫時留滯極涉惶悚惟願先收偕來之命云矣臣旣承偕入之命姑爲仍留之意敢啓傳曰卿何若此卽爲入來事偕來承旨更爲傳諭期於偕入
정조 11년
傳于沈豐之曰承旨與提調入侍
정조 11년
洪仁浩啓曰領議政金致仁判府事徐命善領敦寧洪樂性判府事李福源金熤有稟達事來詣請對矣
정조 11년
沈豐之啓曰諸承旨有稟達事請對矣
정조 11년
沈豐之啓曰時原任閣臣有稟達事來詣請對矣
정조 11년
洪仁浩啓曰諸玉堂有稟達事來詣請對矣
정조 11년
洪仁浩啓曰兩司諸臺有稟達事來詣請對矣傳于沈豐之曰請對諸臣竝入侍
정조 11년
李在學啓曰卽者議政府錄事來言領議政金致仁以爲伏承萬萬非臣子所忍承聆之下敎不能卽地就誅震剝之極走伏金吾門外恭俟鈇鉞之加云仍納命召何以爲之敢稟傳曰俄筵便一滄桑到此豈復云云卿等安心勿待命事遣史官傳諭于時原任諸大臣仍傳命召于領議政右相去就今方臨筵跋待斯速知入
정조 11년
洪仁浩啓曰卽者中樞府錄事來言判府事徐命善李福源金熤以爲伏承萬萬非臣子所忍承聆之下敎不能卽地就誅震剝之極走伏金吾門外恭俟鈇鉞之加云矣敢啓傳曰已下敎矣
정조 11년
洪仁浩啓曰卽者敦寧府錄事來言領敦寧洪樂性以爲伏承萬萬非臣子所忍承聆之下敎不能卽地就誅震剝之極走伏金吾門外恭俟鈇鉞之加云矣敢啓傳曰已下敎矣
정조 11년
洪仁浩啓曰卽者禁府都事來言領議政金致仁判府事徐命善領敦寧洪樂性判府事李福源金熤今方待命於金吾門外云係是大臣去就敢啓傳曰知道
정조 11년
承旨前望單子入之趙衍德落點
정조 11년
前承旨李亨元啓曰臣敬奉聖批更爲傳諭于議政府右議政趙璥所住處則以爲臣纔因承宣之傳諭略陳賤臣之處義而跡涉慢命罪不容誅席藁私次惟譴何是俟卽又宣下溫諭至有卽爲入來之敎有若臣可進而不進者惶恐隕越益不知措躬之所也噫鞫獄驚心憂虞溢目親勞玉趾日御帳殿臣於此時豈敢逡巡而惟其矢心而自劃者係是人臣去就之大防決不可倣倒臣之死不敢聞命者其亦慼矣惟願速被譴殛之典而承宣之枉臨相守又添臣惶恐不安之一端卽賜收還偕來之命是臣區區之祝云矣臣旣承偕來之命姑爲仍留之意敢啓傳曰卿不聞今日請對大臣諸臣登筵時光景乎聞此擧寧或俟駕造朝須卽入來以慰予心事偕來承旨更爲傳諭期於偕入
정조 11년
以注書金孝建拿處傳旨傳于洪義榮曰事體所在萬萬駭然不可拿處而止罷職
정조 11년
傳于洪義榮曰坐直承旨入侍
정조 11년
前承旨李亨元啓曰臣敬奉聖批更爲傳諭于議政府右議政趙璥則以爲臣半日之間再被召命一味蹙伏頑不知變甘自陷於逋慢之科論其罪犯合被重譴雖蒙聖度天大刑章不加臣心惶蹙若無所容卽又承宣奉傳批旨以請對大臣諸臣登筵時光景責敎截嚴又以須卽入來以慰予心勉諭備至繼又伏聞諸大臣胥命金吾云臣雖未知登筵之光景何如胥命之事端何如而若以鞫獄撤罷後亂本除去之意有所陳請而其言不槪於聖心致有此胥命之擧則此實臣頃日所奏者也臣於此惶恐震懍與諸大臣少無異焉今方泥首席藁恭俟誅罰之不暇尤安敢抗顔冒進重犯無忌憚之罪乎伏地戰慓仰請鈇鉞之誅云矣臣旣承偕入之命姑爲仍留之意敢啓傳曰因卿固執至今酬應夜將曉矣卿何若是困我予之徹宵待卿卽入侍承宣之所目擊也予不多言卿須勉回初心卽爲造朝聽予面諭事坐直承旨更爲傳諭入來與否卽爲知入仍與偕入爾則退去
정조 11년
李祖承以禮曹言啓曰臣度默與戶曹參議臣曺允大進詣大報壇奉審則奉室第二位第三位神榻下褥竝渝色第三位神位蓋覆甲袱一單袱一竝渝色樽所床巾二件饌卓床巾三件紙榜書寫時所用四幅單袱一函袱一竝渝色壇上壇下方甎庫庫破東南紅箭門柱根塗灰剝落曲墻面土間間剝落北邊紅箭門柱木朽傷牛鼎三羊鼎豕鼎各一耳竝破匕二箇篳六箇扃六箇柄兺改備曲水油芚三浮圓羃十五箇方羃九箇籩五箇篚五箇沙磁碗八立沙樽三箇沙大貼三立竝破鍮東海一添鐵修補望拜禮床袱一件改染所用樻子鎖鑰一改備從享位拜席一立褥一件外拱改備紙榜書寫所用袱一件改染黑衣一件黑巾二件雲鞋二件竝破改備典祀廳地衣二立修補房地衣一立修補香龍亭雨備一改備雉尾箒二柄雉尾改備工人所着紅紬衣十二件皁紬衣二十二件白紬衣十五件白紬裙十三件白紬帶三件价幘冠十二件進賢冠十四件皮弁冠七件幞頭一件金銅革帶十件白布襪四件烏皮履十五件以上竝改備改踏鍊仍修補鍾一磬匣三修補磬懸絲三把鍾磬結紅絲一艮衣竝修補照燭一坐下端修補琴一部干二箇戚一箇改備舞翟四箇雉尾修補角槌四柄改備壇上白布遮日五幅油遮日一浮黃幕各一浮白木內外揮帳各一浮竝色渝破改染仍修補黃綿絲大中束乼各一艮衣廣別大束乼一艮衣大束乼三艮衣中束乼二艮衣小束乼四艮衣竝破改備白木袱一部從享位白木揮巾三幅油遮日一部中束乼一艮衣饌幕白布遮日四幅油遮日一浮小束乼一艮衣登軒架白布遮日二幅典祀廳白布揮帳二幅排設三甲所五艮衣竝色渝破趁卽改備修補之意分付何如傳曰允
정조 11년
洪仁浩以都摠府言啓曰今日入直內三廳武兼禁軍及軍兵等當爲中日習射而親鞫相値不得爲之之意敢啓傳曰知道
정조 11년
洪仁浩以司僕寺言啓曰日前因臺啓寧邊分養馬有頉以前官現告委折待其査報更爲草記之意入啓蒙允矣卽接該府使田文顯牒報則以爲分養馬上納時如有頉則受來守令當推自是本邑之謬規乙巳受來之馬有頉則乙巳府使當之丙午受來之馬來頭若有頉則府使雖遞歸亦依此例擔當計料故成冊中果以前府使現告云矣分養馬有無頉上納守令之擔當乃是通行之規本官有故而兼官成報狀上納則以兼官爲當該當該之非受來守令的然可知而今此所報扡引本邑無稽之例一辭推諉終歸窘遁揆以事面誠爲可駭所當論理請勘而旣有草記後處分之命依下敎據實以啓之意敢啓傳曰旣云本邑謬規爲然此一按可決溯考本寺啓目及該曹政案果以上納時有頉現告當初受來守令爲當該乎査實指一稟處可也
정조 11년
洪仁浩以禁衛營言啓曰今此庭鞫時依兵曹節目西營入直鄕軍四十名內除營直十名元入直將官率領仍直其餘軍兵待標信除出該將官率領布帳外環圍而事畢後還入直出番鄕軍五十名罪人結幕處仍爲排立之意敢啓傳曰知道
정조 11년
洪仁浩以御營廳言啓曰今此庭鞫時依兵曹啓下節目集春營入直軍五十名內十名除留餘皆除出該入直哨官趙學枋率領設布帳外排立待標信擧行事過後還入直而若値日暮則宮墻外巡邏以十名軍勢難分排出番鄕軍二十名添入哨官崔鳳興率領代直使之分更警巡之意敢啓傳曰知道
정조 11년
李在學以刑曹言啓曰今日庭試時冒入伏地罪人南原李錫梓龍崗宋濟殷新昌元啓會等三人自禁亂所移送本曹矣推問其事實則李錫梓山訟事宋濟殷爲其兄殺獄事元啓會爲其父讎之尙未償命事也事若有冤則外而營邑內而京司呼籲擧狀何所不可而乃於親臨試射之日假托儒名肆然攔入敢爲伏地之擧以希萬一之幸究厥情狀極爲無嚴至於元啓會以蒙喪之人變服闖入於闕庭者尤爲萬萬痛惡不可以事在四件之內置而不論竝自臣曹照法嚴勘何如傳曰允
정조 11년
李在學以義禁府言啓曰罪人趙時偉爲先絶島安置事承傳啓下矣罪人趙時偉全羅道珍島郡金甲島安置而以承傳內辭意具罪目依例發遣府書吏押送配所何如傳曰允
정조 11년
李在學以義禁府言啓曰罪人韓采絶島定配事命下矣罪人韓采全羅道康津縣薪智島絶島定配而以傳敎內辭意具罪目卽爲發遣府羅將押送配所何如傳曰允
정조 11년
李在學以義禁言啓曰大逆不道罪人匡運旣已承服正刑其父母妻妾子女祖孫兄弟姊妹子之妻妾伯叔父兄弟之子年歲姓名存沒居住令漢城府考出帳籍亦爲分付五部及各該道應坐諸人一一査出成冊牒報後依律擧行而籍沒家産破家瀦澤降邑號罷守令等事令各該司奉承傳擧行何如傳曰允
정조 11년
大司諫金翊休執義李師濂持平任希遠吳泰賢獻納權恢校理韓晩裕副校理沈煥之李羽晉正言金載翼修撰嚴思憲副修撰洪義浩李尙度等啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷一行刀割答三司曰不允
정조 11년
大司諫金翊休執義李師濂持平任希遠吳泰賢獻納權恢正言金載翼等啓曰請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府夬施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典措辭見上答兩司曰不允
정조 11년
持平任希遠啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情夬施當律措辭見上答府曰不允
정조 11년
正言金載翼啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情夬正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情夬施王章請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情夬施當律措辭見上答院曰不允下諭事依啓
정조 11년
丁未正月二十五日辰時上御肅章門親鞫入侍時行都承旨沈豐之行左承旨李在學右承旨李亨元左副承旨徐鼎修右副承旨李祖承同副承旨洪仁浩記事官金孝建假注書李德鉉事變假注書申光岳記事官李相璜金祖淳原任直閣徐龍輔檢校待敎李崑秀待敎尹行任以次侍立訖上具翼善冠白袍乘輿出協陽門至肅章門降輿陞座領議政金致仁判府事徐命善領敦寧洪樂性判府事李福源金熤進前曰連日勞動聖體若何上曰一樣矣致仁曰殿座已久而金吾堂上鄭昌順未及來待事殊未安罷職何如上曰依爲之出擧條致仁曰當此連日親鞫之時左捕將李漢昌方在臺啓中不敢入來云今姑許遞何如上曰依爲之出擧條致仁曰金吾堂上有闕之代令該曹口傳差出以爲備員參鞫之地何如上曰依爲之出擧條致仁曰匡運可謂已承款矣上曰自上自下云云可謂承款矣右相入來云耶致仁曰來到城外云矣上命書傳敎曰聞卿來到城外此時豈可不卽入來參鞫急於敦召未暇多語卽爲造朝事遣承旨傳諭于右議政仍與偕入上命上匡運上命晉賢使罪人聽傳敎曰昨日悉問別無更問事而指嗾及言論往復處直告可也供辭問目出事變日記刑問二次承服上命下匡運上韓采供辭問目出事變日記問訖下韓采而上匡運更推供辭問目出事變日記問訖下匡運而上韓采更推刑問一次後上命島配韓采諸大臣金吾堂上進前曰不可島配而止更加訊鞫夬施當律焉上曰旣知其凶卽地付火此與知情不告似有間焉豈可如是斯速擧行大司憲李𡊠大司諫金翊休執義李師濂可諫鄭益祚掌令李永穆持平任希遠吳泰賢獻納權恢正言金載翼曰凶逆之變式月斯生至於今番凶逆而極矣其凶謀逆節亘萬古所無惟彼韓采之目見凶疏私自投火不卽發告者究其情節萬萬凶狡知情之律渠焉得逭島配之典失之太寬臣等謂島配罪人韓采更爲嚴鞫得情夬施當律宜矣上曰俄已悉諭矣出擧條上命書傳敎曰匡運旣承款不過捧結案一事親鞫撤罷庭鞫爲之仍命庭鞫處所以內兵曹爲之豐之曰今日注書有簡通于大臣而大有做錯之事云揆以事體極爲駭然當該注書所當重勘而本院請推之外無他可施之罰何以爲之敢稟上曰爲先汰去令該府拿問處之事過後捧傳旨可也出擧條上命書傳敎曰偕來承旨許遞前望單子入之待下批牌招察任上還御重熙堂命左副承旨入侍鼎修承命進伏上曰捧結案與否知入可也賤臣承命出問回奏曰結案已捧而行刑次罪人出送云矣上命書傳敎曰庭鞫撤罷命退諸臣以次退出二十八行刀割
정조 11년
丁未正月二十五日酉時上御重熙堂坐直承旨入侍時右副承旨趙衍德假注書李德鉉記事官尹行任金祖淳以次進伏訖上曰右相入來然後當就寢當筵退大臣去就斯速知入可也又敎曰實注書雖罷職今日多有擧行之事金孝建使之來待闕外申飭院隷命書時原任大臣待命啓辭批答訖上曰此批答星火傳諭於待命所去就仍爲知入事分付命退承史以次退出
정조 11년
行都承旨沈豐之坐行左承旨李在學坐行右承旨黃昇源坐直左副承旨李祖承坐右副承旨洪仁浩坐同副承旨趙衍德坐直注書二員未差假注書李德鉉仕直一員未差事變假注書尹光顔仕
정조 11년
藥房都提調洪樂性提調徐有隣行都承旨沈豐之啓曰親臨訊囚向晩還內伏未審夜間聖體候若何連日勞動之餘不瑕有損節今日臣等率諸御醫趁早入珍詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣昨日卿等請對時筵敎卿等思之想必尙今駭𢥠而此是予千不獲萬不獲已而發也自此予庶可安心而際又以端揆去就通宵酬應今已日高數竿迄不得解衣蹔憩入侍承史無不疲倒傳敎承書矇醉若不省此何貌樣端揆事豈不慨然乎如卿等在僚寀之間何不勸出況卿職在保護特命以卿子往宣偕來意在於使卿勸出予於元朝以後尙不得一日休息卿等之所知而此時又以此事酬應目下雖無形現之證樣積瘁能不致疾乎卿等不必入侍矣
정조 11년
洪仁浩啓曰明日常參經筵取稟傳曰只晝講
정조 11년
洪仁浩啓曰抄啓文臣親試明日爲之事命下矣處所以何處爲之乎敢稟傳曰熙政堂爲之
정조 11년
前承旨李亨元啓曰臣敬奉聖諭更爲傳諭于議政府右議政趙璥則以爲臣逋慢之罪愈積而敦召之恩愈隆深夜宣諭匪一匪再臣之情勢於是乎轉益窮蹙而辭竭意罄不知所以仰對伏況秉燭俟之之敎臣雖至愚豈不知虛佇之聖意而連日訊囚之餘仰煩酬應一至於此此又臣罪此又臣罪跼高蹐厚此何人斯脩門咫尺進身無路上下相持徒損國體臣於此實欲溘然而無知也且臣扶舁病軀達夜趲程重觸風寒昏眩暴發委頓旅次殘喘欲絶從當收拾精神更以文字仰請嚴譴而偕來承旨召還之請亦未蒙俯施臣之誠意淺薄於是益著俯仰慙悚更無可達之辭云矣臣旣承偕入之命姑爲仍留之意敢啓答曰知道
정조 11년
洪義榮啓曰臣敬奉聖批馳往傳諭于東部崇信坊契議政府右議政趙璥所住處則以爲臣愚迷冥頑不能知變近侍相守已經一宵恩諭荐下亦至五次臣非木石苟有變動之勢則豈敢一直逋慢上孤聖恩下蔑臣分至此之極耶因一賤臣之迷滯不通致煩聖上徹宵之酬應此實臣莫大之罪也不待今下責敎而臣亦自知其死有餘罪伏地震懍只增窮隘鞫獄今已撤罷固當卽日發行歸死故山而賤疾越添見方昏倒未卽發去尤不勝悶蹙之至噫今臣所執亦係匹夫之微諒而未蒙聖恩之曲體揆以事勢只有得請與得罪兩條路而已而所請旣未蒙允罪罰亦不遄下徒傷國體自歸於罪上添罪之科惟願亟賜嚴譴云矣臣旣承偕入之命姑爲仍留之意敢啓答曰知道不在多言卽爲入來聽予面諭事左承旨傳諭簉朝與否知入
정조 11년
沈豐之啓曰藥房都提調洪樂性提調徐有隣雖伏承不必入侍之命此時診察不容少緩來詣請對矣傳曰退去
정조 11년
李在學啓曰藥房都提調洪樂性提調徐有隣雖伏承退去之敎仰請診候未蒙召接下敢退去更爲求對矣傳曰退去
정조 11년
沈豐之啓曰臣敬奉聖諭馳往東部崇信坊議政府右議政趙璥所住則已爲發行故臣追及于鍾巖里傳宣聖諭則以爲臣伏見俄下藥院之批旨萬萬震懍萬萬崩迫直欲卽地滅死而不可得也不敢偃處近城之地今方走伏州獄之外恭俟鈇鉞之誅而行未數里忽伏蒙聖上特遣知申傳宣別諭十行綸音諄複嚴截責之以分義情理諭之以安危保護臣雙擎九頓惶恐感泣益不知措躬之所也噫以臣之故仰煩撤曉之酬應以致丙枕之靡安臣罪至此自知其萬殞猶輕而至於積瘁致疾之敎尤是臣全昧分義罔念保護之罪爲人臣而聞此敎猶此食息於覆載之間者臣分蔑矣揆以邦憲合彼誅殛之典惟願遄伏常刑云矣敢啓答曰知道卿無可據之義予有必致之意無益之擧徒勞而已聞卿待命之報促令承宣馳驛往諭而卿行已發追至鍾巖只受數行書啓復命卿何若浼至此卿若曰言不見用爲可去之義云爾則卿於新卜以後一未登筵見用與不見用初無可論徑尋鄕路已極過當又何爲而轉向州獄乎固必二字本非好箇題目聖人垂戒炳如丹靑在匹夫猶且不可爲卿大官也具僚所卬止似此逕庭變常之事適足爲見輕之端此予所以重爲卿惜之者卿須安心勿待命而卽日復路入城事亞卿傳諭與之偕來院批中數句方欲抹下以開進身之路此意亦爲傳諭仍傳曰偕來亞卿工曹參判進去
정조 11년
趙衍德啓曰卽者議政府錄事來言右議政趙璥以爲臣卽伏見下藥院批旨萬萬震懍求死不得不敢偃處城外今方走伏州獄外恭俟鈇鉞之誅云矣敢啓傳曰俄批意在邀卿進身而卿反遠尋州獄卿之事豈不慨然安心勿待命卽爲上來事更遣承旨傳諭仍與偕來仍傳曰偕來承旨同副進去
정조 11년
前承旨洪義榮啓曰右議政趙璥今方轉向楊州地臣旣承偕入之命仍爲隨往之意敢啓傳曰他承旨偕來進去爾則卽爲退去
정조 11년
趙衍德啓曰藥房都提調洪樂性提調徐有隣連伏奉退去之敎而累日勞動之餘診察聖候有不容少緩者未承召接下情悶迫更爲求對矣傳曰明日入侍矣
정조 11년
傳于沈豐之曰偕來承旨許遞前望單子入之
정조 11년
承旨前望單子入之黃昇源落點
정조 11년
趙衍德啓曰新除授右承旨黃昇源卽爲牌招察任何如傳曰允
정조 11년
傳于趙衍德曰右承旨牌招入直
정조 11년
趙衍德啓曰事變假注書尹光顔身病猝重勢難察任今姑改差何如傳曰允
정조 11년
兵曹口傳政事以李書九爲副司果
정조 11년
傳于黃昇源曰右承旨入侍
정조 11년
傳于金魯永曰坐直承旨入侍
정조 11년
李在學以訓鍊都監言啓曰本局中軍有闕之代今當差出而擬望之人乏少外任竝擬何如傳曰允
정조 11년
李在學以禁衛營言啓曰來四月當三番前部後司屬黃海道五哨軍兵來三月二十五日京中逢點依例準二朔立番之意本道監兵使處預爲知委何如傳曰允
정조 11년
李在學以禁衛營言啓曰來二月當二番前部右司屬黃海道五哨軍兵逢點實數六百五十二名已爲點閱整齊來二月初一日與內外各處入直將官軍兵等依例替代後舊軍放送之意敢啓傳曰知道
정조 11년
李在學以御營廳言啓曰本廳來四月五月兩朔應立左部中司屬全羅左道五哨軍兵三月二十五日京中逢點四月初一日與左司軍兵當爲替代立番而頃因特敎湖南設賑四邑長水鎭安南原雲峯軍三百二十名以之次番稍實之次邑軍換徵之意草記蒙允矣該道監兵使處依前關趁限調上後形止狀聞事發關知委之意敢啓傳曰知道
정조 11년
李在學以御營廳言啓曰本廳來二月三月兩朔應立左部左司屬慶尙右道五哨軍兵六百七十名已爲逢點整齊矣二月初一日與前司軍兵替代入番後舊軍放送之意敢啓傳曰知道
정조 11년
吏曹判書尹蓍東疏曰伏以國運不幸亂逆層出其至妖窮兇萬萬叵測者至於今玆匡運而極矣指意有屬情狀絶慝專由於自二字刀割在王法不行凶醜之類式月斯生言念及此氣短心寒臣不勝憂迫罔措之至念臣所帶金吾之任年前以北獄按覈之失當堂疏臺評公議峻發至今追思悚愧欲死昨日恩除適在親訊命下之時遂乃拚棄廉隅冒眛承膺而鞫事旣撤之後則不可以因仍蹲冒也決矣且臣於注措事竊有所滿心惶蹙不敢不首實者今二十二日政典牲主簿排望之際前都事宋翼休誤認以翼字名行只視作散久近按簿備擬矣退而聞之則乃是樂休之弟遭故未終制者云臣於是不覺心魄之遁而毛骨之竦也臣之昏謬憒憒固無可言銓官做錯亦有許多般此其可以比例於尋常誤着倖逭當伏之辜哉自有此事臣不敢頃刻自安於職次而連値事故今始冒入文字仰請處分伏乞聖慈俯賜諒察將臣本兼兩任亟行鐫削仍治臣瀆撓之罪以肅朝綱以安賤分不勝萬幸答曰省疏具悉所辭太過卿其勿辭行公
정조 11년
丁未正月二十六日辰時上御重熙堂右承旨入侍時右承旨李祖承假注書李德鉉記事官尹行任金祖淳以次進伏訖上命書榻敎曰都承旨入侍賤臣承命出與沈豐之偕入進伏上命書別諭曰曉燭略締數行語特遣在直承旨往宣惟冀卿之飜然簉朝以副予加渴之望而今則自夜而曉自曉而朝矣目未交睫神不會舍卿何困予一至於此予方整衣而待之卿須思之以卿之故許多日憊憊之餘不寢不休又如是酬應不審卿心安乎否乎況昨筵向大臣有云云卿在三事之地理當疾入慰予卿之一味退處無意出膺及見附奏之辭反以卽日發行復歸故山爲言此何說也噫大臣身係安危義兼保護藉令卿爰居於鄕閭此時入洛不竢終朝矧今來寓於東郭外牛鳴之地不費一策之勞欲遂初服之志卿今日之擧得無媿於古大臣國耳公耳之義乎卿不見俄下藥院之批乎此非出於恐動督迫卽實際說話予頗以筋力自恃而如是積瘁能不致疾乎到此分義姑舍是卿亦必有這箇人情之所油然予不多誥卿須審定出處之際毋事更聒仍命書傳敎曰別諭書下都承旨往宣以來命退承史以次退出
정조 11년
丁未正月二十六日午時上御重熙堂右副承旨與兵曹郞廳入侍時右副承旨洪仁浩假注書李德鉉記事官李相璜金祖淳兵曹佐郞柳文養以次進伏訖上出御題給文養曰汝雖不經翰林依別兼例兼春秋差下持此詣泮宮試士而試券畢捧後入來可也文養承命退出命書傳敎曰近年頻設泮儒應製此非科試專出勸奬之意及其捧券非居齋則泮村留接之人此亦卿宰之爲父兄者不能敎飭之致自年少時覘利害如此此事業欲一番提飭而未果今因抄啓課製事思之又因鄕儒之姑未下鄕纔已書下御題此後無敢如前之爲事令大司成申飭俾有實效又命書傳敎曰抄啓文臣當朔親試明日爲之加抄有命今日抄啓事言于政府又命書榻敎曰抄啓文臣中罷散人竝敍用命退承史以次退出
정조 11년
丁未正月二十六日酉時上御重熙堂坐直承旨入侍時同副承旨趙衍德假注書李德鉉記事官尹行任金祖淳以次進伏訖上命讀公事訖命書傳敎曰偕來承旨許遞前望單子入之待下批牌招察任命退承史以次退出
정조 11년
行都承旨沈豐之坐行左承旨李在學坐右承旨李祖承坐直左副承旨洪仁浩坐直右副承旨趙衍德坐同副承旨洪文泳未肅拜注書二員未差假注書李德鉉仕直一員未差事變假注書未差
정조 11년
沈豐之啓曰來初一日輪對以國忌正日頉稟傳曰知道
정조 11년
洪文泳啓曰大司憲李𡊠執義李師濂掌令李永穆持平任希遠吳泰賢牌招啓辭未下掌令閔彝顯在外監察茶時之意敢啓傳曰知道
정조 11년
趙衍德啓曰備邊司郞廳來言今日賓廳日次而殿座相値不得來會云矣敢啓傳曰知道
정조 11년
以工曹參判李宜老狀啓右議政趙璥仍爲胥命事傳于趙衍德曰屢眎敷心之諭尙無回聽之意慨慨之極寧欲無言到今以予拙訥之辭雖曰宣百言無望有挽而見孚今於此批有難多語卿須安心勿待命卽爲復路事更爲傳諭期於偕入
정조 11년
趙衍德啓曰親臨春塘臺合慶庭試武科殿試時直赴殿試人金世完崔尙燁金相禧崔春得文宗瑞成宜顯劉大寬姜彙喆許樞丁得泰羅元春金聲和石文起金相宅洪樂鉉朴宗春安景春金昌五李性林金慶獜崔東秀文成豹趙來鳳黃春燁等錄名單子無緣不呈依例陳試之意敢啓傳曰知道
정조 11년
以偕來承旨金魯永狀啓傳于趙衍德曰爾則先爲上來
정조 11년
傳于洪仁浩曰當該兵曹郞廳汰去
정조 11년
假注書金孝建罷職代以李羲觀爲假注書
정조 11년
假注書李德鉉改差代以李冕應爲假注書
정조 11년
事變假注書尹光顔改差代以趙台榮爲假注書
정조 11년
假注書李冕膺改差代以申溆爲假注書
정조 11년
假注書李羲觀有頉代以徐有聞爲假注書
정조 11년
事變假注書趙台榮有頉代以尹寅基爲假注書
정조 11년
洪文泳啓曰假注書李冕膺李羲觀事變假注書趙台榮時無職名竝令該曹依例付軍職冠帶常仕何如傳曰允
정조 11년
洪文泳啓曰假注書徐有聞申溆事變假注書尹寅基時無職名令該曹依例付軍職冠帶常仕何如傳曰允
정조 11년
以承旨房望傳于洪仁浩曰仍
정조 11년
以吏曹參議李集斗牌不進罷職傳旨傳于洪仁浩曰只推
정조 11년
李在學以司僕寺言啓曰本寺草記批旨內旣云本邑謬規爲然此一按可決溯考本寺啓目及該曹政案果以上納時有頉現告當初受來守令爲當該乎査實指一稟處可也事命下矣依下敎溯考本寺啓目及該曹政案則以壬寅癸卯已例言之熙川二匹以瘐執頉而不以壬寅八月受來李達觀爲當該乃以癸卯正月到任尹璋爲當該平山一匹以病傷執頉而不以前官李亨元爲當該以時任具敍五爲當該光陽一匹以病傷執頉而不以前官鄭必忠爲當該以時任禹禎圭爲當該一如熙川之爲三邑如此他皆類推該府使之當初現告推諉前官已無所據而及乎査問之後敢引本邑之謬例漫漶爲說者亦甚該然揆以事面不可仍置臺啓論列誠爲得當矣惶恐敢啓傳曰然則極爲駭然依臺啓施行今日政差代可也
정조 11년
有政吏批判書尹蓍東服制參判金憙進參議李集斗牌不進承旨洪仁浩進以洪文泳爲承旨以李崇祜爲禮曹判書以嚴思晩爲戶曹參判以李秉模爲禮曹參判以李致中爲刑曹參判以申耆爲禮參議以李敬一爲刑曹參議以李在協爲判義禁以白師謹爲工曹參議以尹蓍東爲典醫提調以李義綱爲敦寧都正以尹蓍東爲同經筵以閔鍾顯爲同春秋以吳載純爲宗廟提調以洪秀輔爲內贍提調以鄭昌聖爲平市提調徐邁修爲兵曹佐郞以李尙友爲典籍以徐龍輔爲寧邊府使故生員鄭錫慶戶參例兼前工曹參判鄭景淳考
정조 11년
再政以洪喜榮爲交河郡守以李英遠爲唐津縣監鄭昌順判尹仍任事承傳鄭昌順尙衣提調仍任事承傳以兪漢參爲衿川縣監以李崇祜李秉模申耆爲嘉禮廳堂上
정조 11년
四政以吳大坤爲連原察訪以許晪爲黃山察訪以趙明師爲長水察訪以鄭繼忠爲幽谷察訪
정조 11년
兵批判書金履素進參判申益彬病參議朴天衡進參知柳誼病承旨李祖承進以徐鼎修李亨元金魯永洪義榮爲副司直以李冕膺李羲觀趙台榮爲副司正以李壽鵬爲留營別將
정조 11년
以柳鎭恒爲訓鍊中軍
정조 11년
傳于李祖承曰坐直承旨入侍
정조 11년
洪仁浩以弘文館言啓曰本館上番闕直事甚未安校理李百亨副校理沈煥之李羽晉竝卽牌招以爲推移入直之地何如傳曰允
정조 11년
洪文泳以吏曹言啓曰因義禁府草記大逆不道罪人匡運旣已承服正刑胎生邑罷守令降邑號事允下矣問于義禁府則匡運胎生於京畿水原府云而守令則勿罷事曾有定奪水原府降爲縣監何如傳曰允
정조 11년
洪文泳以吏曹言啓曰觀此全羅道濟州牧老人狀本則無一人今年年滿九十者以昨年已授資人又爲抄啓事是不察有違定式該牧使推考原狀啓勿施何如傳曰允
정조 11년
洪仁浩以兵曹言啓曰新除授滿浦僉使閔永喆老母今年七十九歲法不當遠離赴任呈狀乞遞邊將之親年七十五歲以上者許遞其任載在法典滿浦僉使閔永喆依法典改差何如傳曰允
정조 11년
洪文泳以司僕寺言啓曰內寺番次苟艱兼內乘李身敬今姑改差令該曹口傳差出以爲推移入直之地何如傳曰允
정조 11년
兵曹口傳政事以李海愚爲司僕內乘
정조 11년
李在學以守禦廳言啓曰本廳親牙兵右司左哨官金宗大老孱忒甚觸事昏憒屯穀出入亦多遺漏勢難仍直爲先汰去何如傳曰允
정조 11년
李在學以守禦廳言啓曰本廳親牙兵右司左哨官金宗大汰去代加設哨官元晦鎭陞差之意敢啓傳曰知道
정조 11년
洪仁浩以義禁府言啓曰京畿監司徐有防狀啓內大逆不道罪人匡運子程億移囚於龍仁縣獄云依例發遣府都事與地方官眼同依律處絞何如傳曰允
정조 11년
趙衍德以刑曹言啓曰因義禁府啓辭大逆不道罪人匡運籍沒家産事命下矣罪人匡運奴婢令京兆考出帳籍亦爲知委於五部及各該道使之一一査出修成冊報來後依例花名永屬公賤之意敢啓傳曰知道
정조 11년
趙衍德以刑曹言啓曰因兵曹啓辭玉堂引陪決棍後移送秋曹待辜限嚴刑決配事命下矣罪人金興祐旣過辜限依下敎各別嚴刑一次後原春道金城縣定配所卽爲押送之意敢啓傳曰知道
정조 11년
行大司憲李𡊠疏曰伏以臣不忠無狀忍聞不忍聞之下敎未能卽地溘然尙且食息晏如人理斁矣臣分蔑矣噫嘻今番逆變又何爲而發也根柢未發枝葉滋蔓亂賊接跡國勢危凜此臣所以猥隨諸臣之後擬陳沬血之請矣天威震疊辭旨截嚴有非臣子所可承聆者臣五內抑塞求死不得纔發言端蒼黃逬出而第伏念王言如綍其出如綸都兪吁咈發爲典謨若有不慨於心者惟宜嚴辭而斥之豈可以萬萬過中之敎便作柑制衆論之資上下隔絶誠意未孚小大震凜氣像愁沮不料聖明之世有此非常之事也且臺閣事體不輕而重旣傳之啓竝令還給詣臺之臣又使速退似此擧措前所未聞苟如是也焉用臺閣爲哉此莫非臣忝居風憲之長誠不足以感回言不足以見重致使貽累聖德乃至於此孤負之罪萬殞猶輕尙何敢恬然蹲冒抗顔周行乎蹙伏私次恭俟嚴誅今始冒死仰籲伏乞聖明亟降威罰以警具僚焉臣不以見職自居豈敢更陳他說而事在目下不得不言當初匡賊之來言於重臣也固當登時拘置以防遁逃仍卽上變以俟處分而意見莫能辦此蹤跡反致任他逮捕之間拖過數日縱曰事出於夢寐之表倉卒之頃魂爽魄𢥠未及周旋云云而論以獄體萬萬疎忽其在重事面之道有不可以幸卽斯得且屬旣往置而不論臣謂判敦寧金鍾正亟施譴罷之典焉答曰省疏具悉判金吾事失在忙錯使卿當之無怪爲然而一番勘過在所不已依施卿其勿辭行公
정조 11년
戶曹判書李在簡疏曰伏以卽者金吾有擧行事天牌降臨在臣義分固當趨承而臣之從兄臣在協新除判事法有應避臣在當遞玆敢祗詣闕外短章控籲伏乞亟令照例遞改臣所帶金吾之任以存公格焉答曰省疏具悉卿兼帶金吾之任許遞仍傳曰本府擧行令他堂今日內代行後草記
정조 11년
行司諫鄭益祚疏曰伏以縟儀誕擧聖孝克伸於揄揚天討繼行邦運可點於靈長中外交忭大小同情區區攢祝曷有其極仍伏念臣奉職無狀自速重勘而霈澤旁流收敍如古除命又降試牌踵臨義重往役不敢言私竭蹶趨承而試事纔竣鞫獄又出鎭日奔走之餘素患風痺之症又復發作支體麻木神精昏憒負席㱡㱡蠢動無路況於再昨親承萬萬不敢聞之敎衷情抑塞涕泗無從義分爲重不能陳一言而蒼黃遲退雖不能刳腹以明於卽地尙何敢抗顔自立於周行乎臺端一步便成鐵限今纔收召驚魂仰塵震聽伏乞聖明俯賜鑑諒亟許鞶帶俾得安意調息千萬幸甚臣旣不以臺職自居則宜不敢開口論說而憂憤之衷根於秉彝敢此附陳惟聖明垂察焉噫嘻痛矣自丙申十餘年之間世變層生亂賊相續式至今餘黨尙在凶孽復熾此其故何哉向在國榮德相輩之綢繆謀議潛圖國脈也殿下若明正典刑則必無今日之事而專事姑息一味掩覆鯨鯢之誅旣逭龍蛇之化無期自榮德一轉而爲亘萬古所無之夏賊再轉而爲瑮福三轉而爲復宇以至日昨匡賊之變而滔天之禍射日之凶將不知至於何境自有載籍以來亂逆相續而禍人家國者未有若斯今之至凶且憯者也逆復雖已伏法逆宇尙在地上蓋其顧瞻他日之招語其凶圖究其旨意則實與逆復二字凶言相爲表裏肆市猶輕萬剮難贖而減死之命一下押付之擧猝遽該府不得聞知政院亦不關由古今天下寧有如許治逆之法乎殿下每以院相爲敎而一時院相本無功勞之可記況其負犯實浮堅賊之父則殿下何爲而力沮前後重發之論而徑爲此萬萬法外之擧乎夫謀逆非一二人之事必其羽翼排布效爪牙之用聲勢相依爲唇齒之形然後始可以逞其兇計而如逆復叔姪之傳襲凶言三道內應如逆宇父子之締結四字刀割兇圖眞贓自露斷案已成而草草了當汲汲收殺當初文書之投火永絶鉤奸之路脈伊後宇鎭之減死留得黨逆之種子臣恐去草而不去其根終必滋蔓防川而不塞其源後必汎濫嗣後無窮之變將何以處之耶至於夏秋喪變淚先言零臣固不欲泚筆以慼我殿下之心而事端旣發國言喧騰則亦安得默然而已乎夫聖人之言信而有徵惟我慈聖誕發諺敎旣以症情之怪底諄諄指敎又以實覈之稽緩更加勅責則此必明有可疑之端而尙至今泄泄沓沓臣誠未知其何故也前後章疏每以疑無指的爲敎而乳道之徑斷峻劑之妄投苟非庚戌順貞輩手段必無此理殿下何惜乎一番究問而尙貸此兩賊耶如臣輩旣不能殉身地下以遂褥蟻之忱又不能碎首天陛以效復讎之義尺衣永閟墓草已宿而伈伈俔俔有若無事者然臣等固死有餘罪天下後世將謂今日何如也伏乞聖明廓揮乾斷先從三司之請仍命窮覈逆醫妖媼之罪盤問情節鉤得根因使君讎得雪而倫綱大明少洩臣民悲怨之情焉且臣竊有所憤惋者當壬寅誕聖之初擧國含生莫不蹈舞而惟彼時偉敢懷他腸不曰邦慶而顯示不悅之色則其心所在路人所知至於定號太早之說尤萬萬凶悖日前大臣筵奏旣已詳陳殿下又以益聞其所不聞爲敎而畢竟勘律止於島配如此罪狀之已露者猶且姑貸則當律之施更待何時亦宜俯從臺啓以慰臣子之憤痛焉且夫五月罔極之日大小臣工普切冤呼而噫彼李謙彬闖呈一疏略無哀痛慘怛之意始之曰脩短係天終之曰無所歸咎以逆醫之用藥妖媼之絶乳隱然歸之於無心之科而直諉之以天數之無奈何者是何言也是何言也挽近以來人心陷溺義理晦塞世固有別心腸他議論而秉彝之天亦云均賦則渠以諫長敢以此等語登諸章奏於聲討方嚴之日者此豈人臣之所忍爲者哉顧今慈敎誕宣臣民之痛冤一倍如新而嶠南雄府忽歸此人尤豈非萬萬駭憤之甚者乎伊時臺閣之請削向來章甫之聲罪可見一世之公議而渠乃揚揚冒出急急赴任物情轉激莫不痛駭臣謂安東府使李謙彬亟施刊版之典斷不已也抑臣別有愚衷之耿耿者敢復尾陳夫大哉王言如綸如綍傳布帀域垂示後來則不可以一時之激惱或忽百世之型範也明矣日前諸臣之求對亶出於爲宗社之計而文陛纔登辭敎非常至下臣子不忍聞不忍承之敎大臣以下抆血相視擧有卽地滅死之心嗚呼臣等方以堯舜無過仰望於殿下則堯舜之世何嘗有如此辭敎乎伏願殿下亟賜反汗之命使一國臣庶咸仰日月之更焉且伏念三司合啓體段甚重實出擧國共公之論非此一時言事之章而竝命還給迫令退去不意聖明之世乃有此萬萬過中之擧也亦望卽令還入仍賜一字之批以光聖德以慰群情不勝萬幸答曰省疏具悉竝勿煩李謙彬事謂之猝口說去自不免妄發之歸則可也何必如是深論乎大臣入侍時筵敎反汗事朕舌莫捫眞所謂言不可復臺批事司謁誤傳之致原啓批竝以不允頒布三司合啓中末端事取原啓付丙以此知悉
정조 11년
執義李師濂疏曰伏以日前筵敎何爲而萬萬非常也臣不忠無狀旣不能明目張膽以拔本又不能刎頸剚腹卽辦一死伏奉此不忍聞之敎蒼黃震迫泣涕逬出自同平人依舊視息人理都絶臣分已壞論其罪狀萬戮猶輕俯仰慙痛此何人斯噫嘻痛矣今番逆變尙何忍言敢襲賊復之凶計擬售陷天之急變此其故何哉誠以九字刀割燒原之草式月斯生滋蔓之憂必將難圖此臣所以隨詣諸臣之後擬陳沬飮之請矣忱誠未格辭旨截嚴有非臣子所敢忍承聆者臣於是五內崩迫洫淚無從求死不得惶懍而退而仍伏念王言至重炳若日星史官書之輿人誦之歷考往牒果有如許過中之敎也否訑訑拒人尙有前聖之炯誡則況以此千千萬萬不敢聞之敎作爲鉗制群下之資不意聖明之世有此非常之擧也臣愚死罪竊以爲大聖人辭敎恐不宜一毫過當伏願繼自今凡諸辭令之間克謹克愼務盡其至當之道毋或爲失中之歸焉至若臺閣體例所關非細諸啓已傳而特令還給臺臣在廳而督使退去處分乖當事未前有臺官設置之意果安在哉此莫非如臣無似僥冒言地不能見重上而貽累於聖德下而虧損於臺風一則臣罪二則臣罪尙何敢恬然蹲據不思所以自處之道乎玆敢收召驚魂冒死陳懇伏乞聖明亟降威罰以警具僚以安私分千萬幸甚臣方誦罪之不暇宜不敢拖及他說而於韓采事有不容泯默者逆匡之所構疏草何等至凶則苟有秉彝之天者孰不骨顫而心𢥠而惟彼采也目見凶疏不爲發告敢自投火況其同情受囑宜無不知之理而親問之下終始抵賴論其情節至爲凶慝知情之律渠不敢逭則今此酌配之命雖出好生之意而揆以獄體疎虞極矣臣謂島配罪人韓采極令王府更加嚴訊快施當律斷不可已矣答曰省疏具悉亞諫批已言之爾其勿辭察職
정조 11년
校理韓晩裕疏曰伏以臣姿本惷陋跡又畸蹇積年屛蟄實是自取榮塗復玷曾非所料而濫蒙聖眷曲收微蹤向來臺銜之叨非止一再今番館職之際尤非尋常恩出逖違義重叩謝黽勉膺命冒沒就列旣參侍班復造講席榮光所被感涕自零粗伸耿結之忱斷無蹲仍之望且伏念臣之老母年迫桑楡病在床笫少失調攝輒致委頓在臣情理決不可離違多日而纔退筵對卽接家信則宿病越添新症闖發臣旣滯直無他兄弟之將護方寸自亂按住不得玆未免忙陳短章經出禁扃伏乞聖慈鎸削臣職焉答曰省疏具悉爾其勿辭救護母病
정조 11년
修撰沈樂洙疏曰伏以言太數則漸輕說不止則易厭以漸輕之言易厭之說欲望格感於高遠誠知其妄臣之籲天奏疏竊自效於明大義討亂賊者前後亦已屢上而竟無一毫之裨益猶不知止忍見昨冬之凶變宗國存亡只在呼吸絲毫之間心崩膽裂寧欲無生今不忍以言之無益有負孤衷和淚滋筆胸先塞而手自掉嗚呼此何事也我聖上至仁盛德欲使帀域含生無一物不遂其性龍蛇梟獍亦欲其革質變音制治之要要在於闡明義理鎭安朝象只此一念有可以仰格天神洽孚人心而十年之間畢竟所就乃使上相元戎六字刀割難言之變怪不測之凶謀又在於一國臣民延頸願死之地苟非我聖母炳機燭微誕宣一札揭日月於長夜扶社稷於將顚則危亡之禍直在朝夕嗚呼此何事也殿下之所欲闡明者義理而未知所闡明者何事殿下之所欲鎭安者朝象而未知所鎭安者何事今夫極變凶禍王法之所宜必究人心之所宜深創而誅一二賊猶復晏暇鞫案一出人無不拊膺而痛仰天噫嘻復謙譎於附勢把握重兵而甘作一腐豎賊瑮之內應喆宇巧於覘世盤據朝廷而欲爲群不逞凶徒之後計者是必有陰主凶謀潛挑禍祟漸一世之誑惑而激以凶論誘群心之詿誤而煽以亂言左右旁伺前後交締遂使復謙喆宇唱喁相率而入者豈無窩窟之主而忙忙撤鞫汲汲決囚惟恐眞贓之或出於賊口徒使人心漸撓賊謀益急而至於一國臣民至冤深讎之義在必復者四行刀割大獄乍撤賀儀纔擧而又有匡運之凶變參究其情必非自爲久已濡染於亂言潛相傳襲於凶謀遂爲換面迭出之計欲作玩弄倡起之階此豈無瑮復窩窟又爲之竊竊然抵掌潛笑於暗中者耶方今之勢譬人腹病元氣漸綴百蟲交攻危亡之形若可以待嗚呼此何事也殿下智周萬物明燭一世世道人心之至於此極亦必有默運於宸籌者殿下之所闡明者義理而義理愈晦殿下之所鎭安者朝象而朝象益乖荏苒致此莫可收拾則是殿下始不知世道人心之漸至於此所闡明者謂可以如是漸得闡明也所鎭安者謂可以如是漸致鎭安而亂賊三字刀割已固凶逆之流派漸長用法常緩爲禍益酷臣請溯本窮源痛陳而一言之噫嘻痛矣窮天逆節自尙魯啓禧而始繼而有翬晩之凶謀至龜柱始成窩窟陽托於攻斥權臣之論暗售於危逼貳極之計或假說義理而潛激愚癡之類或布遺貨賄而陰結悖妄之徒訛言日興聲勢漸長厚謙之狡黠常有籍於其母而要爲左右輕重之勢麟漢之凶譎欲自貳於其兄而暗作前後顧瞻之計致讓述海潛附龜柱而紹介締結之跡昭不可掩方斯時也苟非先大王至明盛德我聖母慈覆陰功則宗國洪基思之凜然及殿下誕登寶位獜謙首先伏誅尙魯嚴討之敎如雷奮迅則範吉遂肆挾匕之計龜柱斷罪之案若日照揭則量翼繼有稱兵之謀逆禶是龜柱之所擁戴而啓能反主其謀若淵卽獜漢之所比附而量海反許其忠此皆凶徒死中求生之計可見其外若殊塗眞成一團也亂本略鋤凶徒乍除是宜義理漸明朝象稍安而國榮之凶謀又出矣噫嘻己亥夏十字刀割德相之凶疏上而人心波盪駸駸其勢若將有朝夕之變怪而惟殿下不殺之武遂使榮純屛黜則依附之徒猶藉德相而生心湖海之獄連年如蛇糾蚓結遂致澤白詬罵之變而因有京邦嘯聚之謀只從現發赫加天討是宜義理漸明朝象稍安而夏賊窮天地極古今之變闖然又出於春宮封冊之隔日情節未究徒黨未覈繼而揆明之獄仍附漫漶而是年冬賊瑮之名喧藉人口果有明春之獄招連賊夏了不鉤覈人皆疑排布和應不但止於福洋之癡蠢賤卑而果有將兵元戎之陰爲內應則昨冬謀變又豈止復謙喆宇而已哉噫嘻痛矣數十年內諸賊之煽動亂言潛圖者纚纚然如貫一繩而榮德以後亂逆之狀愈往愈憯爲計轉急其勢漸大遠近之誑惑如水浸紙中外之詿誤如火助薪朝廷之上漢賊莫分縉紳之間忠逆相混義理無可明之時朝象無少靖之日甚至於趙時偉之事而人心之淊溺亂言之橫肆又何爲而至此也宗國之慶帀域歡忺而時偉則攘臂公座顯言不滿此言一聞不卽窮覈是無國也公座參聽必有其人此不可斷之以行語而究其負犯不但在於喆宇之所擬議而已則殿下又何靳於窮覈而尙此因循耶殿下於十餘年之間治逆訊囚殆無虛歲非有歲計漸至式月斯生非惟月計亦將式日斯生前日之如是足以闡明如是足以鎭安者今果邈邈無寸效矣噫嘻亂言之假托義理者甚於稱兵之賊不必遠引戊申之逆如徵晟麟亮未嘗不誅而餘禍猶烈至乙亥耉輝追律雲䥃伏誅而始得拔本今日之事復謙雖已伏誅今之雲䥃爲復謙窩窟者尙未覈得尙魯以下諸賊之有浮於耉輝者亦未施大逆之律則宜乎其義理之愈晦朝象之漸乖也古之中主尙有靖大亂而平九宇者以殿下英武之姿何難於一奮迅揮廓而措國勢於磐泰耶苟殿下智不足以周物明不足以察奸則無怪乎因循荏苒遂至於此而凡於施措絲綸之際臣之愚淺亦有竊覸而仰認者比如光明之鏡高懸太空洪纖臣細無所不照而或寵渥深隆於反側恩諭偏覆於罪孽有如明謙之必知其凶而慰諭前席者徒長其侮慢益增其放肆則臣實痛之今夫義理不可不闡明也朝象不可不鎭安也臣民之讎不可不復也龍蛇梟獍竟無以革質變音也臣愚所望惟願殿下穆然澄思奮然明斷三司之請一皆夬施以明大義凡其干連瑮復兩獄未及究覈者皆令王府一一按鞫必得其窩窟迅掃夬除以靖朝象逆醫乳媼先爲鞫問究竟其本以復深讎焉臣本怯弱未嘗敢言而耿耿憂憤貫徹胸腸從前愚妄之言徒貽繆辱之資矢之在心緘口懲殲而昨冬變後如石墜胸上念宗國凜然一髮永夜窮廬怛焉無寐徊徨望天誠若仰徹猶謂荒蕪之言或庶幾有格於宸衷齋沐治疏拜上天門伏乞聖明勿以臣言爲漸輕易厭而棄之澄省反覆萬一有裨益之道而情溢辭蹙灑淚封函臣之職名自臣僇廢忝叨虛銜亦已十餘告身矣公器虛辱私義轉蹙亦乞亟命遞改俾安屛癈自靖之義焉答曰省疏具悉勿煩爾其勿辭察職
정조 11년
丁未正月二十七日酉時上御重熙堂坐直承旨入侍時左副承旨李祖承假注書李德鉉記事官尹行任金祖淳以次進伏訖上曰寧邊府使則從當下去姑勿下直事分付上命待令注書入侍賤臣承命出與李冕膺偕入進伏上謂冕膺曰爾父年老爾幸立身盡心事君以思報效之道冕膺惶恐不知所對上曰爾父以落後事入於罷職現告何以落後云耶冕膺曰情勢有不可不然者矣上曰無怪其然矣命書傳敎曰今因其子以注書入侍故問其委折始知之政院之捧可謂混同自有所遭凡於陪班尙不進參云今日政禮判望筒勿施原傳旨中重臣李命植分揀又命書傳敎曰在外刑曹參判許遞與未差之代前望單子入之待下批牌招抄戶方張監董事緊飭已行前判尹鄭昌順敍用京兆尙方之任仍任牌招察任上曰昨日藥院批旨積瘁能不致疾乎七字抹下出榻敎上曰行刑都事疾馳夜內入龍仁事分付命退承史以次退出
정조 11년
行都承旨沈豐之坐直左承旨李祖承坐右承旨洪仁浩坐直左副承旨趙衍德坐右副承旨洪文泳坐同副承旨曺允大未肅拜注書二員未差假注書李德鉉仕直一員未差事變假注書尹寅基仕
정조 11년
李祖承以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 11년
趙衍德啓曰大司憲李𡊠執義李師濂掌令李永穆持平任希遠吳泰賢牌招啓辭未下掌令閔彝顯在外監察茶時之意敢啓傳曰知道
정조 11년
沈豐之啓曰明日再明日國忌齋戒正日三明日毓祥宮春享祭齋戒相値視事頉稟傳曰知道
정조 11년
李祖承啓曰禁衛營將官來言今日本營軍兵日次私習云矣敢啓傳曰待晴爲之
정조 11년
沈豐之啓曰今日注書無一人仕進事未前有極爲駭然所當重勘而本院請推之外無他可施之罰何以爲之敢稟傳曰爲先推考
정조 11년
李祖承啓曰臣入直禁軍戎器點考進去下直之意敢啓傳曰知道
정조 11년
傳于洪仁浩曰左副承旨入侍
정조 11년
李祖承啓曰臣依定式進詣仁政殿月臺入直禁軍等戎器點考則皆無頉仍以傳敎內辭意勞問則亦皆好在云矣敢啓傳曰知道
정조 11년
以校理李百亨修撰沈樂洙牌不進罷職傳旨傳于沈豐之曰只推
정조 11년
沈豐之以弘文館言啓曰校理李百亨旣有只推之命修撰沈樂洙疏批已下竝卽牌招察任何如傳曰允
정조 11년
傳于沈豐之曰提調持湯劑入侍
정조 11년
沈豐之啓曰假注書李德鉉姑令仍察廳任何如傳曰允
정조 11년
傳于李祖承曰右副承旨入侍
정조 11년
以忠淸監司狀啓天安郡守洪彦燮罷黜事傳于沈豐之曰似此擧措極爲怪駭若此則曾經宮銜者皆將投紱乎道臣狀聞亦極未安此狀啓還下送道臣推考該郡守洪彦燮令該曹嚴飭待城門開下送無敢更以此事煩聞
정조 11년
沈豐之啓曰未下直守令當日辭朝事命下矣袗川縣監兪漢參兩司俱未署經云除在外兩司諸臺竝卽牌招以爲署經之地何如傳曰允
정조 11년
李祖承啓曰未下直守令當日辭朝事命下矣大司憲李𡊠執義李師濂掌令李永穆持平任希遠吳泰賢司諫鄭益祚獻納權恢正言金載翼牌不進推考傳旨及罷職傳旨今方捧入而大司諫金翊休陳疏入啓掌令閔彝顯正言李洪載在外無以備員署經何以爲之敢稟傳曰只推更爲牌招
정조 11년
假注書申溆改差代以申溥爲假注書
정조 11년
假注書徐有聞有頉代以金和種爲假注書
정조 11년
事變假注書尹寅基有頉代以申星模爲假注書
정조 11년
沈豐之啓曰假注書金和種時無職名令該曹依例付軍職冠帶常仕何如傳曰允
정조 11년
假注書申星模在外代以李益恢爲事變假注書
정조 11년
假注書申溥在外代以申若樞爲假注書
정조 11년
兵曹口傳政事以徐理修爲副司果
정조 11년
以戶曹正郞具膺拿處傳旨傳于李祖承曰其中別例房郞廳例爲待令於宮內勿論
정조 11년
以校理李百亨牌不進罷職傳旨傳于沈豐之曰只推
정조 11년
傳于李祖承曰屢宣敦勉之諭迄無勉回之望若此則卿欲長在州獄近處乎國體不可不顧事面亦不可不念卿須安心勿待命卽爲上來入城事更令偕來宰臣傳諭于右議政
정조 11년
傳于洪仁浩曰司謁不知去處當該司謁令攸司科治
정조 11년
沈豐之以禮曹言啓曰卽接永禧殿參奉所報則本殿令李英遠昨日政移拜他職參奉明日當爲受香而莫重職所不可暫曠云受香時假官依定式令吏曹以成均館官員口傳啓下以爲推移入直之地何如傳曰允
정조 11년
沈豐之以義禁府言啓曰時囚罪人李永瑗所當一體捧供而與臣好仁有翁壻應避之嫌不得擧行之意敢啓傳曰知義禁尹蓍東牌招明日同爲開坐捧供以入可也
정조 11년
趙衍德啓曰卽者禁府都事來言時囚今日內捧供事命下而判義禁李在協差祭知義禁尹蓍東病不進一員未差只有知義禁鄭好仁不得擧行云知義禁尹蓍東卽爲牌招以爲擧行之地何如傳曰允未差之代前望單子入之待下批牌招先開坐後謝恩
정조 11년
同義禁前望單子入之申益彬落點
정조 11년
李祖承以備邊司言啓曰歲首觀察使節度使薦政府例爲擧行而左議政未差右議政趙璥在外未肅拜限內不得議薦之意敢啓傳曰知道
정조 11년
李祖承以義禁府言啓曰卽接龍仁縣令牒報及成冊則大逆不道罪人匡運應坐諸人査出以來矣匡運妻景順全羅道興陽縣呂島鎭爲婢女俊愛慶尙道泗川縣爲婢女尙愛鎭海縣爲婢子婦敏安咸鏡道三水縣爲婢而竝捉囚龍仁縣云令刑曹依例押送于各其配所何如傳曰允
정조 11년
洪仁浩以刑曹言啓曰因濫騎驛馬罪人黃道揆供辭啓目嚴刑一次遠驛充定驛保事判下矣依判付罪人黃道揆各別嚴刑一次後咸鏡道北靑府居山驛充定驛保卽爲押送之意敢啓傳曰知道
정조 11년
李祖承以兵曹言啓曰依下敎承政院書吏姜錫龜決棍三度之意敢啓傳曰知道
정조 11년
李祖承以禁衛營言啓曰本營哨官柳孝臣身病猝重勢難察任改差何如傳曰允
정조 11년
工曹參判李宜老狀啓也臣以議政府右議政趙璥偕來事奉命留待於楊州邑內矣本月二十七日酉時敬承聖批卽爲傳諭于議政府右議政趙璥所住處則以爲臣於席藁待勘之中泣訟舊愆默數新孽則辜負君恩是乃人臣之極罪而臣之罪不止於辜負違逋君命是亦人臣之極罪而臣之罪不止於違逋至於近日所犯而其爲罪尤萬萬矣圓扉咫尺日夕徊徨只有泣血哀號惟俟譴殛之典而刑章不加批旨又下溫諭德音凜於斧鉞臣罪至此益知其死猶難贖噫臣自承不敢當之新命心膽警慄精神散亂臨事則事多顚錯發言則言無倫脊雖於莫重奏御之文亦多昏謬不審之失此又臣莫大之罪伏地惶隕乞被嚴譴云矣臣旣承偕入之敎而大臣仍爲待命無意造朝臣亦姑爲仍留之意敢啓爲自臥乎事是良爾詮次善啓向敎是事傳曰安心勿胥命卽爲復路事更爲傳諭期於偕入
정조 11년
以工曹參判李宜老狀啓右議政趙璥仍爲待命事傳于李祖承曰安心勿胥命卽爲復路事更爲傳諭期於偕入
정조 11년
領議政金致仁箚曰伏以統制使柳鎭恒移拜訓局中軍矣所當擬薦其代而第念鎭恒赴任未久且値災歲遞易爲弊多端臣謂姑爲仍任以責成效可也初擬入侍仰達明日賓對將以齋日頉稟玆不得不以箚替陳惟聖明裁處焉答曰省箚具悉卿懇統帥仍任之請意在於災歲數遞依施仍傳曰此批答遣史官傳諭于領議政
정조 11년
行左承旨李在學疏曰伏以臣卽見大司諫金翊休疏本之到院者有當該承旨譴罷之請臣於是誠不勝瞿然慙悚之至當此擧國憂憤懲討方急之時臺啓出納事體至重臣雖昏劣夫豈不知而始因司謁之誤傳終致臺臣之經退旣傳之啓自歸還給伊時事實蓋有所以而驟聞者無怪其不能見諒人言之來敢不受而爲罪乎在臣自靖之道有不敢晏然在職玆敢忙陳短章經出禁門伏乞聖明亟命鐫遞臣職以安微分仍治臣擅離之罪以肅朝綱千萬幸甚
정조 11년
以左承旨李在學上疏傳于洪仁浩曰伊時旣非坐直況因傳敎送出闕外新除承旨未及入來此承宣豈必如是替引原疏還給牌招入直
정조 11년
大司諫金翊休疏曰伏以慈敎一下宗祊再安顯冊載上於東朝褥儀誕擧於大庭慶忭之忱小大惟均仍伏念十五行刀割臣方請譴不宜贅他而目下一事竊有慨然者噫臺閣論啓事體至重則日昨合辭旣傳之後傳命司謁雖有錯誤在院承宣宜卽覆難而職在惟允不此之爲致使詣臺之臣還抱啓草迫出禁門景色愁沮聽聞駭惑事旣無前弊實關後今則雖因臺章追下批旨而論其出納之義大有顚錯之失臣謂伊日當該承旨亟施譴罷之典斷不可已也臣於治疏將上之際以守令署經召牌儼臨其在義分固當竭蹶而情踪如右趨承無路玆不得不冒犯違傲之科臣罪至此益無所逃惟願遄降郵罰以昭法紀焉答曰省疏具悉勿煩承旨事爾言誤矣勿辭察職